CELEX: C2006/036/47
Language: et
Date: 2006-02-11 00:00:00
Title: Kohtuasi C-432/05: Eelotsusetaotlus, mille esitas Högsta Domstolen  24. novembri 2005.  aasta määrusega kohtuasjas Unibet (London) Ltd, Unibet (International) Ltd  versus  Justitiekanslern

11.2.2006   
            
            
               ET
            
            
               Euroopa Liidu Teataja
            
            
               C 36/23
            
         Eelotsusetaotlus, mille esitas Högsta Domstolen 24. novembri 2005. aasta määrusega kohtuasjas Unibet (London) Ltd, Unibet (International) Ltd versus Justitiekanslern
   (Kohtuasi C-432/05)
   (2006/C 36/47)
   Kohtumenetluse keel: rootsi
   Euroopa Ühenduste Kohus on saanud Högsta Domstolen'i 24. novembri 2005. aasta määrusega esitatud eelotsusetaotluse kohtuasjas Unibet (London) Ltd, Unibet (International) Ltd v. Justitiekanslern, mis saabus kohtukantseleisse 5. detsembril 2005.
   Högsta Domstolen küsib Euroopa Kohtult eelotsust järgmistes küsimustes:
   
               1.
            
            
               Kas ühenduse õiguse nõue, et siseriiklikud menetlusnormid peavad tagama üksikisikule ühenduse õigusest tulenevate õiguste tõhusa kaitse, tuleb tõlgendada nii, et liikmesriik peab lubama hagi esitamist, millega nõutakse teatavate siseriiklike materiaalõiguse normide vastuolu tuvastamist EÜ asutamislepingu artikliga 49 juhul, kui nende õigusnormide kokkusobivust nimetatud artikliga võib analüüsida vaid eelotsusesemenetluses näiteks kahju hüvitamise, siseriiklike materiaalõiguse normide rikkumist käsitleva või kohtulikku kontrolli käsitleva hagi raames?
            
         
               2.
            
            
               Kas ühenduse õiguse järgne tõhusa õiguskaitse nõue tähendab seda, et siseriiklik õiguskord peab pakkuma ajutist kaitset nii, et siseriiklikke õigusnorme, mis takistavad väidetava ühenduse õigusele tugineva õiguse kasutamist, võib üksikisiku suhtes kohaldamata jätta nii, et tal oleks võimalik kasutada seda õigust seni, kui küsimus õiguse olemasolu kohta on siseriiklikus kohtus lõplikult lahendatud?
            
         
               3.
            
            
               Kui vastus teisele küsimusele on jaatav:
               Kas ühenduse õigusest tuleneb, et juhul, kui vaidlustatakse siseriiklike õigusnormide kokkusobivus ühenduse õigusega, peab siseriiklik kohus ühenduse õigusest tulenevate õiguste ajutise kaitse kohaldamise analüüsil kohaldama ajutise kaitse kohaldamise tingimusi reguleerivaid siseriiklikke õigusnorme, või peab siseriiklik kohus sellisel juhul kohaldama ühenduse õiguse ajutise kaitse kriteeriume?
            
         
               4.
            
            
               Kui vastus kolmandale küsimusele on, et kohaldada tuleb ühenduse õiguse kriteeriume, siis millised need on?